Odporúčanie pre rozhodnutie Rady ktoré v súlade s článkom 104 ods. 8 stanovuje, či Maďarsko prijalo účinné opatrenia v reakcii na odporúčania Rady v súlade s článkom 104 ods. 7 Zmluvy o založení Európskeho spoločenstva /* SEK/2004/1621 v konečnom znení */





Brusel, 22.12.2004 SEK(2004) 1621 v konečnom znení Odporúčanie pre ROZHODNUTIE RADY ktoré v súlade s článkom 104 ods. 8 stanovuje, či Maďarsko prijalo účinné opatrenia v reakcii na odporúčania Rady v súlade s článkom 104 ods. 7 Zmluvy o založení Európskeho spoločenstva (predložená Komisiou) DÔVODOVÁ SPRÁVA Postup pri nadmernom deficite (EDP) je stanovený článkom 104 zmluvy a nariadením Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku, ktorý je súčasťou Paktu stability a rastu. Tieto ustanovenia sú umocnené politickými záväzkami, ktoré sú obsiahnuté v rezolúcii Európskej rady o Pakte stability a rastu zo 17. júna 1997 v Amsterdame. Na základe oznámeného deficitu 5,9 % HDP v roku 2003[1], Komisia začala 12. mája 2004 vo vzťahu k Maďarsku postup pri nadmernom deficite. Na odporúčanie Komisie Rada 5. júla 2004 rozhodla v súlade s článkom 104 ods. 6 o existencii nadmerného deficitu v Maďarsku a následne podľa článku 104 ods. 7 predložila maďarským orgánom odporúčanie na jeho odstránenie[2]. V tomto odporúčaní Rada vyzvala maďarské orgány „aby čo najrýchlejšie odstránili nadmerný deficit“ a „aby prijali strednodobé opatrenia ako sú stanovené v konvergentnom programe predloženom v máji 2004“ (s týmito ročnými plánmi: 4,6 % HDP v roku 2004, 4,1 % HDP v roku 2005, 3,6 % v roku 2006, 3,1 % v roku 2007 a 2,7 % HDP v roku 2008). Rada stanovila dátum 5. november 2004 za konečný termín, „kedy sa majú prijať účinné kroky týkajúce sa opatrení stanovených na dosiahnutie deficitu plánovaného na rok 2005“ . Maďarsku tiež odporučila, „ aby s rozhodnosťou uskutočnilo opatrenia uvedené v konvergentnom programe z mája 2004 a najmä, aby bolo pripravené zaviesť prípadné dodatočné opatrenia s cieľom dosiahnuť štátny deficit plánovaný na rok 2004 “. Rada navyše vyzvala maďarské orgány, „aby využili každú príležitosť na urýchlenie fiškálnej úpravy, aby uskutočnili plánované reformy verejnej správy, systémov zdravotníctva a školstva s cieľom zabezpečiť plánované zníženie podielu výdavkov a zlepšiť dlhodobú udržateľnosť verejných financií“ a „aby zabezpečili primerané financovanie znižovania daní a aby ich zníženie podmienili dosiahnutiu plánovaného zníženia deficitu“ . V súlade s článkom 4 ods. 2 nariadenia (ES) č. 1467/97, rozhodnutie Rady musí byť pri posudzovaní, či boli prijaté účinné opatrenia v reakcii na odporúčania formulované v súlade s článkom 104 ods. 7, založené na rozhodnutiach, ktoré verejne oznámila vláda príslušného členského štátu. Napriek tomu, že 5. november sa v odporúčaní vzťahuje na rozpočet na rok 2005, vykonávanie rozpočtu v roku 2004 zohráva v tomto ohľade dôležitú úlohu. Konvergentný program predpokladá zrýchlený konsolidačný postup so zameraním na dôkladnejšiu konsolidáciu v roku 2004 (s cieľom, okrem iného, obnoviť dôveryhodnosť maďarskej hospodárskej politiky), preto bolo dosiahnutie deficitu 4,6 % HDP plánovaného na rok 2004 veľmi dôležité[3]. Rada preto maďarským orgánom odporučila, aby okrem dvoch opatrení na zníženie výdavkov z januára a marca, ktoré predstavovali celkovo 1,2 % HDP, boli pripravené zaviesť prípadné dodatočné opatrenia s cieľom dosiahnuť štátny deficit 4,6 % HDP plánovaný na rok 2004[4]. Po predložení odporúčania Rady sa maďarské orgány v júli 2004 rozhodli obmedziť využívanie prenesených rozpočtových prostriedkov ministerstiev, ktoré boli v konvergentnom programe označené za rizikové (s možným účinkom až do 0,5 % HDP), s úmyslom obmedziť prekračovanie výdavkov. V septembri schválili maďarské orgány opravné opatrenia s priamymi pozitívnymi účinkami na vyrovnanie dosahujúcimi 0,2 % HDP. Napriek týmto opravným opatreniam bol plánovaný deficit 4,6 % HDP v septembri 2004 upravený na 5,3 % HDP. Neschopnosť dosiahnuť plánovaný deficit 4,6 % možno pripísať trom faktorom: vzostupnej revízii deficitu roku 2003 v septembrovom fiškálnom oznámení (o 0,3 % HDP), prekročeniu výdavkov a prehnane optimistickým predpovediam týkajúcim sa príjmov (najmä DPH). Podľa jesennej predpovede Komisie sa dá očakávať ešte oveľa vyšší deficit v roku 2004 predstavujúci 5,5 % HDP (najmä v dôsledku ďalších rizík spojených tak s príjmami, ako aj s výdavkami). Plánovaný deficit bol prekročený (o 0,9 percentuálneho bodu podľa predpovede Komisie) napriek väčšiemu rastu HDP ako sa pôvodne predpokladalo. Dňa 15. októbra 2004 maďarská vláda predložila maďarskému parlamentu návrh rozpočtového zákona na rok 2005. Tento stanovuje plánovaný štátny deficit na 4,7 % v roku 2005 za predpokladu, že sa reálne HDP zvýši v roku 2005 o 4 %. Predstavuje to zlepšenie o 0,6 percentuálneho bodu v porovnaní s deficitom 5,3 % revidovaným v roku 2004. Očakáva sa, že takéto zníženie deficitu vyplynie najmä z úspor, ktoré sú výsledkom nižšieho úroku na dlhovú službu (čisté úrokové výdavky by mali vzrásť o 0,4 % HDP), ako aj z obmedzenia výdavkov. Na strane príjmov počíta rozpočet na rok 2005 so znížením pomeru príjmov k HDP o 1 percentuálny bod HDP, zo 44,5 % na 43,5 % HDP najmä v dôsledku jednorázových účinkov a účinkov prevodov z roku 2004. Zníženie dane z príjmu fyzických osôb v roku 2005 by sa z väčšej časti vyrovnalo zavedením iných daňových opatrení, takže sa neočakáva, že zmeny v daňovom systéme budú mať vplyv na príjmy. Rozpočet obsahuje „núdzovú“ rezervu predstavujúcu 0,5 % HDP v prípade, že by sa prekročil deficit plánovaný na rok 2005. Je určený na pokrytie nepredvídaných úprav procesov, ktoré vláda nemôže ovplyvniť. Napriek tomu, že existencia rezervy je vítanou skutočnosťou, zdá sa, že jej suma pokiaľ ide o riziká spojené s rozpočtom na rok 2005 je nízka, ako uviedla jesenná predpoveď Komisie. Predovšetkým: (1) úrokové výdavky môžu byť vyššie ako uvádza predpoveď, (2) novo zavedené pravidlá vzťahujúce sa na obmedzenia výdavkov sa môžu ukázať ako nedostatočné alebo neúčinné, ako na to poukázala pokračujúca parlamentná diskusia o rozpočte na rok 2005, (3) existuje riziko prehnane optimistických predpovedí týkajúcich sa príjmov (najmä DPH). Na základe týchto skutočností Komisia predpovedá deficit 5,2 % HDP v roku 2005, ktorý dosiahne celkovú odchýlku 0,5 percentuálneho bodu vzhľadom na rozpočet a 1,1 percentuálneho bodu v porovnaní s deficitom (4,1 %) plánovaným v konvergentnom programe predloženom v máji. Konvergentný program oznámil všeobecné štrukturálne reformy (najmä vo verejnej správe a v sektoroch zdravotníctva a školstva), ktoré by mali podporiť opatrenia na kontrolu strednodobých výdavkov. Rozpočet na rok 2005 zahŕňa nové štrukturálne opatrenia, ktoré sa však nezdajú byť dostatočne účinné alebo ďalekosiahle, aby zabezpečili obmedzenie výdavkov ako si to vyžaduje rozpočet na rok 2005 a všeobecnejšie strednodobý vyrovnávací postup prezentovaný v konvergentnom programe, ktorý predložila Rada. Toto sa vzťahuje predovšetkým na sektor zdravotníctva, ktorého všeobecná reforma bola odložená. Záverom: (i) napriek tomu, že sa v roku 2004 dosiahne určitý stupeň konsolidácie, opatrenia maďarských orgánov, ktoré sú reakciou na odporúčanie Rady dosiahnuť rozhodujúci deficit plánovaný na rok 2004, sa dajú pokladať za nedostatočné vzhľadom na to, že sa očakáva značné prekročenie plánovaného deficitu stanoveného v konvergentnom programe, (ii) nový oficiálny deficit plánovaný na rok 2005 je o 0,6 percentuálneho bodu vyšší ako pôvodný plánovaný deficit, ktorý bol cieľom odporúčania a konvergentného programu. Podľa jesennej predpovede Komisie dôjde k ďalšej odchýlke o 0,5 percentuálneho bodu a tak bude celková odchýlka v porovnaní s plánmi dosahovať 1,1 percentuálneho bodu a vyrovnanie sa v porovnaní s rokom 2004 (podľa odhadu v predpovedi Komisie 5,5 % HDP ) zníži na slabé 0,3 percentuálneho bodu. (iii) Odchýlenie sa od plánovaného vyrovnávacieho postupu s deficitom, ktorý bude budúci rok pravdepodobne vyšší ako 5 % HDP a pomalý pokrok v realizácii štrukturálnych reforiem ohrozujú dokončenie korekcie nadmerného deficitu v roku 2008, v prípade, že vláda nezintenzívni sledovanie svojich makroekonomických cieľov, ktoré si stanovila. Tento vývoj sa môže pripísať prijatiu nedostatočných opatrení zo strany maďarských orgánov.[5] Očakáva sa, že miera dlhu ostane v rokoch 2004 a 2005 mierne pod 60 % (jesenná predpoveď Komisie naznačuje 59,7 % HDP v roku 2004 a 59,5 % HDP v roku 2005). Hlavné rozpočtové údaje 2003-2006 (% HDP) | 2003 | 2004 | 2005 | 2006 | Štátny deficit | - konvergentný program | -5,9 | -4,6 | -4,1 | -3,6 | - upravené štátne plány | -5,3 | -4,7 | - predpovede Komisie | -6,2 | -5,5 | -5,2 | -4,7 | Štátny dlh | - konvergentný program | 59,1 | 59,4 | 57,9 | 56,8 | - upravené štátne plány | 59,1 | 59,6 | 58,6 | - predpovede Komisie | 58,9 | 59,7 | 59,5 | 58,9 | p.m. rast reálneho HDP (%) | - konvergentný program | 2,9 | 3,3-3,5 | 3,5-4 | ca.4 | - predpovede orgánov | 3,0 | 3,8-3,9 | 4,0 | 4,0-4,5 | - predpovede Komisie | 3,0 | 3,9 | 3,7 | 3,8 | Zdroj: hospodárske predpovede útvarov Komisie z jesene 2004, konvergentný program z mája 2004, rozpočet na rok 2005. | V súlade s ustanoveniami článku 104 ods. 8 zmluvy a článku 4 ods. 1 nariadenia (ES) č. 1467/97, ak sa Rada domnieva, že neboli prijaté žiadne účinné opatrenia v reakcii na odporúčania formulované v súlade s článkom 104 ods. 7 ku konečnému termínu, ktorým je 5. november 2004, musí na tento účel okamžite po uplynutí tohto termínu prijať rozhodnutie. Vzhľadom na uvedené zistenia sa Komisia domnieva, že neboli prijaté žiadne účinné opatrenia v reakcii na odporúčania Rady v súlade s článkom 104 ods. 7 v rámci obdobia stanoveného v odporúčaní, a preto odporúča, aby Rada podľa toho rozhodla. Článok 104 ods. 8 uvádza, že ak Rada stanoví, že neboli prijaté žiadne účinné opatrenia v reakcii na odporúčanie v súlade s článkom 104 ods. 7, môže toto odporúčanie zverejniť. V súlade s rozhodnutím Európskej rady o Pakte stability a rastu však Maďarsko už súhlasilo so zverejnením tohto odporúčania v júli 2004[6]. Pokiaľ ide o ďalší postup, ak sa Rada domnieva, že neboli prijaté žiadne účinné opatrenia v reakcii na odporúčania formulované v súlade s článkom 104 ods. 7, môže Maďarsku na základe odporúčania Komisie zaslať ďalšie odporúčanie v súlade s článkom 104 ods. 7 vzhľadom na to, že Maďarsko ešte nie je súčasťou eurozóny (je členským štátom s výnimkou), a preto sa neuplatňujú posledné dva kroky postupu pri nadmernom deficite podľa článku 104 ods. 9 a článku 104 ods. 11. (pozri článok 122 ods. 3 zmluvy). Takéto odporúčanie by malo zohľadniť aktualizovaný konvergentný program Maďarska. Odporúčanie pre ROZHODNUTIE RADY ktoré v súlade s článkom 104 ods. 8 stanovuje, či Maďarsko prijalo účinné opatrenia v reakcii na odporúčania Rady v súlade s článkom 104 ods. 7 Zmluvy o založení Európskeho spoločenstva RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 104 odsek 8, so zreteľom na odporúčanie Komisie, keďže: V súlade s článkom 104 zmluvy sa členské štáty majú vyhnúť nadmernému štátnemu deficitu. Pakt stability a rastu je založený na zdravých štátnych financiách ako prostriedku posilňovania podmienok cenovej stability a silného udržateľného rastu, ktorý vedie k vytváraniu zamestnanosti. Pakt stability a rastu zahŕňa nariadenie Rady (ES) č. 1467/97[7] o urýchľovaní a objasňovaní vykonania postupu pri nadmernom schodku stanovené v článku 104 na účely rýchlej korekcie všeobecných nadmerných štátnych deficitov. Rozhodnutie Európskej rady o Pakte stability a rastu zo 17. júna 1997 v Amsterdame[8] slávnostne vyzýva všetky strany, menovite členské štáty, Radu a Komisiu, aby striktne a včas plnili zmluvu a Pakt stability a rastu. Rozhodnutím 2004/xxx/ES z 5. júla 2004, Rada v súlade s článkom 104 ods. 6 rozhodla o existencii nadmerného deficitu v Maďarsku[9]. V súlade s článkom 104 ods. 7 zmluvy a článkom 3 ods. 4 nariadenia (ES) č. 1467/97 z 5. júla 2004, Rada prijala odporúčanie určené maďarským orgánom, aby čo najrýchlejšie odstránili nadmerný deficit a aby prijali strednodobé opatrenia, ktorých cieľom je spoľahlivým a udržateľným spôsobom znížiť tento deficit pod 3 % HDP do roku 2008 v súlade s postupom pre zníženie deficitu stanoveným v konvergentnom programe, ktorý orgány predložili, a ktorý je obsiahnutý v stanovisku Rady z 5. júla 2004. Toto odporúčanie stanovilo dátum 5. november 2004 za konečný termín, kedy má maďarská vláda prijať účinné kroky týkajúce sa opatrení stanovených na dosiahnutie deficitu 4,1 % HDP plánovaného na rok 2005. V tomto dokumente tiež Rada Maďarsku odporučila, aby s rozhodnosťou uskutočnilo opatrenia uvedené v konvergentnom programe z mája 2004 a najmä, aby bolo pripravené zaviesť prípadné dodatočné opatrenia s cieľom dosiahnuť štátny deficit 4,6 % HDP plánovaný na rok 2004. Rada navyše vyzvala maďarské orgány, aby využili každú príležitosť na urýchlenie fiškálnej úpravy, aby uskutočnili plánované reformy verejnej správy, systémov zdravotníctva a školstva, aby zabezpečili primerané financovanie znižovania daní a aby ich zníženie podmienili dosiahnutiu plánovaného zníženia deficitu. V súlade s článkom 4 ods. 2 nariadenia (ES) č. 1467/97, rozhodnutie Rady musí byť pri posudzovaní skutočnosti, či sa prijali účinné opatrenia v reakcii na odporúčania formulované v súlade s článkom 104 ods. 7, založené na rozhodnutiach, ktoré verejne oznámila vláda príslušného členského štátu. Posúdenie verejne oznámených rozhodnutí, ktoré uskutočnilo Maďarsko v lehote od predloženia odporúčania Rady v súlade s článkom 104 ods. 7 do konečného termínu, ktorý je stanovený v odporúčaní, vedie k týmto záverom: Napriek tomu, že maďarská vláda na odporúčanie Rady prijala mnohé dodatočné opatrenia, tieto opatrenia neboli natoľko účinné, aby rozpočtový deficit plánovaný na rok 2004 dosiahol hranicu 4,6 % HDP, ktorá bude podľa očakávaní značne prekročená. Napriek tomu, že v rozpočte na rok 2005 boli oznámené mnohé opatrenia, tieto nebudú stačiť na zníženie deficitu na hranicu 4,1 % HDP, ktorá bude taktiež podľa očakávaní značne prekročená. Opatrenia doteraz prijaté maďarskými orgánmi, ktoré sa nevyhnú odchýleniu od plánovaného vyrovnávacieho postupu a pomalý pokrok v realizácii štrukturálnych reforiem naplánovaných v májovom konvergentnom programe, najmä v oblasti zdravotníctva, môže ohroziť dokončenie korekcie nadmerného deficitu do roku 2008 v prípade, že vláda nezintenzívni sledovanie svojich makroekonomických cieľov, ktoré si stanovila. Článok 104 ods. 8 uvádza, že ak Rada stanoví, že neboli prijaté žiadne účinné opatrenia v reakcii na odporúčanie v súlade s článkom 104 ods. 7, môže toto odporúčanie zverejniť. V súlade s rozhodnutím Európskej rady o Pakte stability a rastu však Maďarsko už súhlasilo so zverejnením tohto odporúčania v júli 2004, ROZHODLA TAKTO: Článok 1 Maďarsko neprijalo žiadne účinné opatrenie v reakcii na odporúčanie Rady z 5. júla 2004 v lehote, ktoré toto odporúčanie stanovilo. Článok 2 Toto rozhodnutie je určené Maďarsku. V Bruseli Za Radu [1] Zakladal sa na jarnej ekonomickej predpovedi Komisie z roku 2004, ktorá zohľadňovala údaje oznámené Maďarskom v marci 2004. Septembrové oznámenie z roku 2004 vzostupne upravilo štátny deficit z 5,9 % HDP na 6,2 % v roku 2003. [2] Pozri http://register.consilium.eu.int/pdf/en/04/st11/st11218.en04.pdf. [3] Plánovaný deficit zohľadňoval náklady vzniknuté vláde z dôvodu dôchodkovej reformy v roku 1998 (, pričom sa predpokladá, že sa zvýšia z 0,7 % v roku 2003 na 1 % HDP do roku 2008). [4] Toto bol už prehodnotený plánovaný deficit v porovnaní s deficitom, ktorý pôvodne predstavoval 3,8 % HDP na rok 2004. Prvá korekcia plánovaného deficitu na rok 2004 v januári 2004 vyplynula zo značnej odchýlky v posledných mesiacoch roku 2003, ktorá potvrdila, že predpovede pre rozpočet v roku 2004 boli príliš optimistické. [5] Toto posúdenie sa nezmení aj keď sa deficit po nedávnom rozhodnutí maďarskej vlády prehodnotí - na prechodné obdobie povolené EUROSTATOM - bez nákladov vzniknutých počas dôchodkovej reformy v roku 1998, ktoré boli zarhnuté do vyrovnávacieho postupu deficitu štátneho konvergentného programu z mája 2004, ktoré je obsiahnuté v odporúčaní Rady z 5. júla 2004. Prechodné prehodnotenie má dočasný účinok na výšku deficitu, no len nepatrne ovplyvňuje vyrovnanie v období od roku 2004 do roku 2005. Viacročné úsilie o vyrovnanie vedúce k plánovanému zníženiu deficitu pod 3 % v roku 2008 by malo byť posúdené, pričom by sa mali zohľadniť tieto náklady, pretože od oznámenia predloženého v marci 2007 budú musieť orgány oznamovať údaje o deficite podľa štandardného hodnotenia. [6] Dokument Rady 11218/04 zo 6. júla 2004, ktorý je k dispozícii vo verejnom registri dokumentov pod názvom „Odporúčanie Rady Maďarsku o ukončení situácie nadmerného štátneho deficitu – uplatnenie článku 104 ods. 7 zmluvy“. [7] Ú. v. ES L 209, 2.8.1997, s. 6. [8] Ú. v. ES C 236, 2.8.1997, s. 1. [9] Zatiaľ nebolo uverejnené v úradnom vestníku.